ส่งมอบการเป็นเจ้าภาพเอเปค พร้อมประกาศแนวคิดหลักการประชุมเอเปคประจำปี 2565 “เปิดกว้างสร้างสัมพันธ์ เชื่อมโยงกัน สู่สมดุล”
นายกรัฐมนตรีและรัฐมนตรีว่าการกระทรวงกลาโหม ร่วมพิธีส่งมอบการเป็นเจ้าภาพเอเปค จากนายกรัฐมนตรีนิวซีแลนด์ พร้อมประกาศแนวคิดหลักการประชุมเอเปคประจำปี 2565 “เปิดกว้างสร้างสัมพันธ์ เชื่อมโยงกัน สู่สมดุล”พลเอก ประยุทธ์ จันทร์โอชา นายกรัฐมนตรี กล่าวว่า ขอแสดงความยินดีในการเป็นเจ้าภาพภาพการประชุมเอเปค 2564 ของนิวซีแลนด์ ที่ผ่านมา ในโอกาสนี้ นายกรัฐมนตรีได้กล่าวถึงทีมเอเปคนิวซีแลนด์ที่นำพาทุกคนร่วมการเดินทางเพื่อฟื้นฟูและฟื้นคืนได้เป็นอย่างดี พร้อมขอขอบคุณที่ได้ส่งมอบไม้พาย waka ให้ประเทศไทย เพื่อขับเคลื่อนเรือเอเปคต่อไป ประเทศไทยรู้สึกเป็นเกียรติอย่างยิ่งที่จะเป็นเจ้าภาพจัดการประชุมเอเปค ประจำปี ค.ศ. 2022 หรือ พ.ศ. 2565 พร้อมยืนยันว่าจะสานต่อการร่วมกัน ทำงานและเติบโตไปด้วยกัน นอกจากนี้ นายกรัฐมนตรียังได้กล่าวเชิญชวน ผู้นำเขตเศรษฐกิจทุกคน ร่วมกัน สาน ความเข้มแข็งและความมุ่งมั่น ในการบรรลุความตั้งใจที่จะสร้างประชาคมเอเชีย-แปซิฟิกที่ เปิดกว้าง มีพลวัต ยืดหยุ่นและสงบสุข เพื่อคนรุ่นหลัง นายกรัฐมนตรีได้ประกาศแนวคิดหลักการประชุมเอเปคประจำปี 2565 “เปิดกว้างสร้างสัมพันธ์ เชื่อมโยงกัน สู่สมดุล” เพื่อเปิดกว้างสำหรับทุกโอกาส เชื่อมโยงในทุกมิติและสมดุลในทุกด้าน ยืนยัน ประเทศไทยพร้อมต้อนรับครอบครัวเอเปคและแขกผู้มาเยือนสู่ประเทศไทยในเดือนพฤศจิกายนปีหน้า